Fostul premier Dacian Cioloş pune lucrurile la punct: nu s-a pus niciodată problema să devină membru al Uniunii Salvaţi România, cum spunea preşedintele formaţiunii.

Mai mult, Dacian Cioloș îi transmite lui Nicușor Dan să nu îi mai folosească numele. Reacţia vine după ce liderul USR l-a invitat oficial să intre în partid, la doar câteva ore după ce spusese că de fapt sunt mai multe argumente pentru care Cioloş nu ar trebui să fie primit la USR.

„I-am spus deja domnului Nicuşor Dan de o săptămână că nu se pune problema de negociere a intrării lui Cioloş în USR şi nu asta a fost problema de la început! Ei trebuie să îşi rezolve problemele interne din partid şi ar fi bine să nu folosească numele meu”, a declarat Dacian Cioloş, fost premier al României, pentru Digi24.

Astăzi, Nicușor Dan a declarat că orice competiție în interiorul unui partid este benefică, referindu-se astfel la o eventuală candidatură a fostului premier Dacian Cioloș la șefia USR.